《香严寺洗足》
宋代·陈渊

肩舆苦顿撼，步入山间路。崎岖历荆榛，砂砾窘芒屦。

披云造萧寺，弛担日已暮。僧房急解袜，一洗尘泥污。

瓦盘深及膝，汤暖得频注。须臾和气达，凛凛毛发竖。

翛然入无何，醉梦宁知处。此生事奔走，早晏失期度。

念兹顷刻闲，百日不一遇。啖蔗入佳境，钟响忽予寤。

蒲团赴微火，默坐聊箕踞。明朝尘沙黄，莫忆少陵句。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。